
Endometriózissal küzdő nők betegségpercepcióinak, társas támogatottságának és életminőségének összefüggései

Elméleti háttér: Az endometriózis egy krónikus nőgyógyászati megbetegedés, mely
számottevő és széleskörű befolyást gyakorol az érintett nők mindennapjaira, életminőségükre.
A betegség jelentős negatív hatással van a nők fizikai és pszichés állapotára, továbbá életük
pszichoszociális aspektusaira. Amellett, hogy ezen ártalmak számos tanulmány által
megerősítést nyertek, keveset tudunk a betegcsoport életminőség mutatóira ható tényezőkről,
kiváltképpen a betegséghez fűződő kognitív és érzelmi faktorokról. Jelen tanulmány célja az
volt, hogy az önszabályozási modell elméleti keretében megvizsgálja a betegségreprezentációk,
valamint az észlelt társas támogatás fizikai és mentális egészséggel való összefüggéseit
endometriózissal küzdő nők mintáján.
Módszerek: A kutatásban összesen 109 endometriózisban szenvedő felnőtt nő (átlagéletkor =
32.78 év; szórás = 6.28) vett részt. Az adatfelvétel online formában történt. A kérdőívcsomag
részét képezte az Átdolgozott Betegségpercepció Kérdőív, az SF-36 egészségfelmérő kérdőív,
valamint a Multidimenzionális Észlelt Társas Támogatás Skála. Az összefüggések vizsgálatára
első lépésben korrelációs és regressziós elemzéseket végeztem, majd a következő lépésben
mediációs és moderációs modelleket teszteltem.
Eredmények: A betegség kiszámíthatatlan idői és negatív érzelmi reprezentációja a fizikai
egészség színvonalának csupán 13%-át, míg a mentális életminőségnek 37%-át magyarázta. Az
endometriózis felett észlelt személyes és kezelési kontroll, valamint a betegségkoherencia
fizikai és mentális életminőséggel való kapcsolatát a betegséghez fűződő érzelmi reprezentáció
mediálta. Míg a szignifikáns másoktól, családtól és barátoktól érkező támogatás
összefüggésben állt a mentális egészség magasabb színvonalával, a fizikai életminőséggel nem
mutatott szignifikáns kapcsolatot. Végül a társas támogatás nem moderálta a betegség keltette
aggodalom, düh és szomorúság érzéseinek kapcsolatát az életminőséggel.
Következtetés: A vizsgálatban feltárt eredmények hozzájárulhatnak az endometriózisban
szenvedő nők betegségükről kialakított kognitív és érzelmi reprezentációinak, valamint az
érintettek társas támogatottságának pontosabb megismeréséhez és megértéséhez, amely fontos
információval szolgálhat a jövőbeli egészségpszichológiai és klinikai intervenciók
megtervezése során.



